**Preike olsokdagen 2021 (29. juli) - Nidarosdomen**

**Tekst: Lukas 9, 23-26**

«Kva gagnar det eit menneske om ein vinn heile verda, men mister seg sjølv og går til grunne?»

Det er eit av dei største og viktigaste spørsmål som er blitt stilt. Det gjeld til alle tider, men ikkje mindre i vår. Det er eit spørsmål som kan få oss til å finne den rette veg, i livets store og små vegval. Då kan det ikkje handle om berre meg, men dei andre. Det handlar om rett ferd, den rette måten å fare fram på, om rettferd, som er årets tema for Olavsfesten.

Det er ofte ein litt annan måte å formulere det på som blir sitert: «Kva gagnar det eit menneske om ein vinn heile verda, men taper si sjel?» (slik formulerer evangelistane Matteus og Markus det.)

Eg trur Lukas sin gjengivelse av spørsmålet kan få oss til å oppdage noko meir, som også er svært aktuelt for menneske som lever i Noreg i 2021: Ein kan «miste seg sjølv». Er det noko mange av oss verkeleg er redde for, er det vel nettopp «å miste seg sjølv». Vi vil og bør vere oss sjølve, slik vi er. Det handlar om kva vi eigentleg vil med livet vårt, og kva som er meininga med livet. Ein mister seg sjølv dersom ein mister syn for at vi er her for dei andre.

Jesus overdriv og set det på spissen, som vanleg, for å få fram poenget. Ingen vinn heile verda. Sjølv ikkje den mektigaste keisar i Romarriket eller den mest maktglade president i USA, sjølv ikkje den mest effektive predikant.

Men det kan vere forførande å tru at det er mogeleg.

Det er ein sterk maktkritikk i dette spørsmålet. Men det er ikkje berre relevant for dei som har så store ambisjonar at vi kan le av det. Det er eit heilt nødvendig sjølvkritisk spørsmål for oss alle – i vår «vesle» verd, i vår samanheng, i vårt land, men også i vår private samanheng.

--

Dette har også noko å gjere med kvifor vi feirar olsok. Dette handlar om kva helgenhistoria om Olav den Heilage etter hans død på Stiklestad har ført til og kan føre til i kyrkja og folk i Noreg.

Vi bør - etter mi vurdering - feire olsok

* for å feire at den kristne trua på at Gud elskar oss alle har og skal ha ein stor plass mellom oss
* for at budet om å elske sin neste skal vise veg for samfunnet vårt
* for at kyrkja skal bidra til dette ved å gi menneske del i dåpen og trua på Kristus som eit mønster for det gode liv i rettferd.

Jesu spørsmål får oss på sporet. Det er ein samanheng mellom å bere krossen og følgje Jesus og å skape rettferd.

Kva er rettferd? Det handlar ikkje berre om eit prinsipp eller ein ide, det handlar om den rette ferd, den rette måten å leve saman på – som tek vare på fellesskapet, som oppfyller nestekjærleiksbudet.

Gud har vist si rettferd ved å halde sine lovnader om å elske veda. Det er noko som Gud har vist gjennom handling, gjennom Jesus Kristus, hans liv, hans lære, hans død og oppstode.

Det spørsmålet som vi må svare på er tydeleg og meir direkte til oss: Skaper du rettferd? Vil du vere med på å skape ei meir rettferdig verd? Har det du står for noko å bidra med i så måte? Vil du ta opp din kross og stå opp dag for dag for det?

Det er vi sjølve som må svare – for oss.

Men nokre spørsmål skal vi også stille oss sammen.

Det som ligg svært tydeleg innbakt i Jesu formuleringar, er jo faren i makt. Og her får alle svare for seg. Religiøse leiarar må vere klar over at den kan verre større enn ein er klar over. Som kristne leiarar har ein særleg grunn til å spørre om vi endå til med krossen som vårt merke kan bli så ivrige at ein mister kjærleiksbodet av syne og dermed mister seg sjølv.

Ein versjon av Jesu spørsmål har trengt seg meir innpå oss dei siste dagane og det er spesielt aktuelt når vi feirar olsok. Det kan formulerast slik: Kva hjelper det om ein vil halde på den kristne tradisjon og arv i Noreg, dersom det skjer på måtar som gjer at vi mister oss sjølve og vår kristne sjel? Korleis kan ein ta vare på ein kristen tradisjon og arv, utan å sette nestekjærleiksbudet først?

Det er gjerningsmennene for terroren 22. juli 2011 og i ein moske i 2019 som er ansvarlege for det dei gjorde. Men vi kan ikkje ignorere at dei var inspirerte av eit misbruk av kristne idear og kristne symbol, så som krossen.

Dei har sagt at dei var inspirert av tankar (som stort sett andre hadde formulert) om at det er betre å stengje dei andre ute, dei som ein ikkje vil ha eller likar, dei som er annleis, har anna rase, tru, orientering eller oppfatning, for på ein måte å berge kristendomens plass her. Det er noko vi må seie nei til, også når det vert fremma på fredeleg vis.

Men det hjelper ikkje å ville ha eit kristent Noreg, om ein gjer det på ein måte som bryt med Guds kjærleiksbod og – og slik mister seg sjølv.

Vi ser med uro at ideane og tankane og haldningane som kunne drive nokon til det verste, lever vidare. Vi ser også at desse handlingar i ein del land vert støtta og promovert av politiske leiarar som kristne haldningar.

Difor må ikkje minst alle kyrkjelege leiarar i alle samanhengar ta oppgjer, ikkje berre med ekskludering, men også dei haldningane som kan nøre opp under det.

Her er det gjort mykje godt arbeid allereie, både lokalt og nasjonalt, i kyrkja og i samarbeid med andre som til dømes i Samarbeidsrådet for trus- og livssyn.

-

Det er mykje ein kan vinne, og det er svært mykje ein kan tape med å vere fokusert på eigen rikdom. Det gjeld oss som enkeltpersonar, og det kan også gjelde oss som nasjon. Vi kan miste oss sjølve, dersom vi ikkje fyller vår plass i kampen for rettferda overfor den største delen av verda som manglar mykje, nokon nesten alt, av syne.

Korleis kan vi sjå på at menneske dagleg døyr på flukt i Middelhavet, og ikkje miste oss sjølve - som eit europeisk fellesskap bygd på kristne og humanistiske verdiar?

Når vi ser på dei dramatiske følgjene av klimaendringar, kjenner vi presset frå spørsmål som liknar på Jesus spørsmål og som kjem til oss frå andre land. Dei spør om samanhengen mellom engasjementet for eit bærekraftig miljø for alle på kloden og at ein viktig del av vår økonomi kjem frå produksjon av fossilt brennstoff, når skogane brenn og elvane tørkar, eller når dei fløymer over av styrtregn og flom. Dei spør oss og vi må spørre oss sjølve: Kva gjer vi med dette?

-

Å arbeide for rettferda kan ikkje vente til det måtte passe oss.

Å følge Jesus kan ein berre gjere her og no, i den verda vi lever i. Å elske Gud og vår neste kan vi gjere no medan vi lever. Å vere kyrkje er å vere i verda – med evangeliet.

Vi kan ikkje lure oss sjølve og tenkje at vårt kall og vårt ansvar sluttar ved kyrkjeveggen - eller ved svenskegrensa.

-

Livet som menneske er ei stor gåve vi har fått.

Å bli døpt og få del i livet med Kristus likeså.

Men begge deler er også oppgåver. Livet handlar om å bere frukt – for andre. Då treng vi alt som kan gi oss styrke og mot til å velge rettferda - i eit liv for andre. Til å ikkje vere oss sjølve nok.

Eller som Jesus seier: Til å ta krossen sin opp dag for dag og følgje han.

Det kan bli vår største ros.

Det er ikkje å miste seg sjølv. Tvert imot.

Ære vere Faderen og Sonen og Den Heilage Ande, vår skapar, frelsar og livgjevar, som var, er og vere skal, ein sann Gud frå æve og til æve. Amen